CELEX: 52017PC0766
Language: fi
Date: 2017-12-18
Title: Ehdotus NEUVOSTON TÄYTÄNTÖÖNPANOPÄÄTÖS uuden psykoaktiivisen aineen metyyli-2-{[1-(5-fluoripentyyli)-1H-indatsoli-3-karbonyyli]amino}-3,3-dimetyylibutanoaatti (5F-MDMB-PINACA) saattamisesta valvontatoimenpiteiden piiriin

EUROOPAN KOMISSIO
            Bryssel 18.12.2017
            COM(2017) 766 final
            2017/0346(NLE)
            Ehdotus
            NEUVOSTON TÄYTÄNTÖÖNPANOPÄÄTÖS
            uuden psykoaktiivisen aineen metyyli-2-{[1-(5-fluoripentyyli)-1H-indatsoli-3-karbonyyli]amino}-3,3-dimetyylibutanoaatti (5F-MDMB-PINACA) saattamisesta valvontatoimenpiteiden piiriin
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               Uusia psykoaktiivisia aineita koskevasta tietojenvaihdosta, riskienarvioinnista ja valvonnasta tehdyssä neuvoston päätöksessä 2005/387/YOS
                  1
                säädetään kolmivaiheisesta menettelystä, jolla voidaan saattaa uusia psykoaktiivisia aineita valvontatoimenpiteiden piiriin unionissa.
            
            
               Euroopan huumausaineiden ja niiden väärinkäytön seurantakeskuksen (EMCDDA) ja Europolin neuvoston päätöksen 2005/387/YOS 5 artiklan mukaisesti laatima yhteinen raportti julkaistiin 4. heinäkuuta 2017. Neuvosto pyysi edellä mainitun neuvoston päätöksen 6 artiklan 1 kohdan mukaisesti komission ja seitsemän jäsenvaltion esittämän pyynnön johdosta 15. syyskuuta 2017 arviota uuden psykoaktiivisen aineen metyyli-2-{[1-(5-fluoripentyyli)-1H-indatsoli-3-karbonyyli]amino}-3,3-dimetyylibutanoaatti (5F-MDMB-PINACA, 5F-ADB) käytön, valmistuksen ja laittoman kaupan aiheuttamista riskeistä sekä järjestäytyneen rikollisuuden osallisuudesta ja tämän aineen osalta käyttöön otettavien valvontatoimenpiteiden mahdollisista seurauksista.
            
            
               EMCDDA:n tiedekomitea arvioi 5F-MDMB-PINACAn riskejä neuvoston päätöksen 6 artiklan 2, 3 ja 4 kohdan mukaisesti. Riskienarviointiraportti toimitettiin komissiolle ja neuvostolle 14. marraskuuta 2017. Riskienarvioinnin tärkeimmät tulokset ovat seuraavat:
            
            
               ·5F-MDMB-PINACA on synteettinen kannabinoidi. Sillä on samanlaisia vaikutuksia kuin THC:llä, joka aiheuttaa kannabiksen merkittävimmät psykoaktiiviset vaikutukset, mutta sen myrkyllisyys on vielä hengenvaarallisempaa. 5F-MDMB-PINACAn voimakas vaikutus ja aineen suuret ja vaihtelevat määrät polttamista varten tarkoitetuissa sekoituksissa muodostavat suuren myrkytysriskin.
            
            
               ·5F-MDMB-PINACAa on ollut saatavilla Euroopan unionissa ainakin syyskuusta 2014 lähtien, ja sitä on havaittu 25 jäsenvaltiossa. Kaksi jäsenvaltiota on ilmoittanut yhteensä 28 kuolemantapauksesta, jotka on yhdistetty 5F-MDMB-PINACAan. Niistä vähintään 20 tapauksessa 5F-MDMB-PINACA aiheutti kuoleman tai todennäköisesti edesauttoi sitä.
            
            
               Neuvoston päätöksen 2005/387/YOS 8 artiklan 1 kohdan mukaan komissio tekee kuuden viikon kuluessa riskienarviointiraportin vastaanottamisesta neuvostolle aloitteen uuden psykoaktiivisen aineen saattamiseksi valvontatoimenpiteiden piiriin koko unionissa tai esittää kertomuksen, jossa perustellaan, miksi tämä ei ole tarpeen. Euroopan unionin tuomioistuimen 16. huhtikuuta 2015 yhdistetyissä asioissa C-317/13 ja C-679/13 antaman tuomion mukaan Euroopan parlamenttia on kuultava ennen kuin neuvoston päätöksen 2005/387/YOS 8 artiklan 1 kohtaan perustuva säädös hyväksytään. 
            
            
               Komissio katsoo riskienarviointiraportissa esitettyjen havaintojen perusteella, että on perusteltua saattaa tämä aine valvontatoimenpiteiden piiriin koko unionissa. Riskienarviointiraportin mukaan 5F-MDMB-PINACAn akuutti myrkyllisyys voi aiheuttaa vakavaa vahinkoa ihmisten terveydelle.
            
            
               2.
                     EHDOTUKSEN TAVOITE 
            
            
               Tällä ehdotuksella neuvoston täytäntöönpanopäätökseksi on tarkoitus kehottaa jäsenvaltioita saattamaan 5F-MDMB-PINACA valvontatoimenpiteiden ja rikosoikeudellisten seuraamusten piiriin jäsenvaltioiden lainsäädännön ja psykotrooppisista aineista vuonna 1971 tehdystä Yhdistyneiden kansakuntien yleissopimuksesta niille johtuvien velvoitteiden mukaisesti.
            
            
               2017/0346 (NLE)
            
            
               Ehdotus
            
            
               NEUVOSTON TÄYTÄNTÖÖNPANOPÄÄTÖS
            
            
               uuden psykoaktiivisen aineen metyyli-2-{[1-(5-fluoripentyyli)-1H-indatsoli-3-karbonyyli]amino}-3,3-dimetyylibutanoaatti (5F-MDMB-PINACA) saattamisesta valvontatoimenpiteiden piiriin
            
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen, 
            
            
               ottaa huomioon uusia psykoaktiivisia aineita koskevasta tietojenvaihdosta, riskienarvioinnista ja valvonnasta 10 päivänä toukokuuta 2005 tehdyn neuvoston päätöksen 2005/387/YOS
                  2
                ja erityisesti sen 8 artiklan 3 kohdan,
            
            
               ottaa huomioon Euroopan komission ehdotuksen,
            
         
         
            
               ottaa huomioon Euroopan parlamentin lausunnon
                  3
               , 
            
            
               sekä katsoo seuraavaa:
            
            
               (1)Euroopan huumausaineiden ja niiden väärinkäytön seurantakeskuksen (EMCDDA) laajennetun tiedekomitean erityisistunnossa on laadittu päätöksen 2005/387/YOS 6 artiklan mukaisesti uutta psykoaktiivista ainetta metyyli-2-{[1-(5-fluoripentyyli)-1H-indatsoli-3-karbonyyli]amino}-3,3-dimetyylibutanoaatti (5F-MDMB-PINACA) koskeva riskienarviointiraportti, joka toimitettiin komissiolle ja neuvostolle 14 päivänä marraskuuta 2017.
            
            
               (2)5F-MDMB-PINACA on synteettinen kannabinoidi. Sillä on samanlaisia vaikutuksia kuin THC:llä, joka aiheuttaa kannabiksen merkittävimmät psykoaktiiviset vaikutukset, mutta sen myrkyllisyys on vielä hengenvaarallisempaa. 5F-MDMB-PINACAn voimakas vaikutus ja aineen suuret ja vaihtelevat määrät polttamista varten tarkoitetuissa sekoituksissa muodostavat suuren myrkytysriskin.
            
            
               (3)5F-MDMB-PINACAa on ollut saatavilla unionissa ainakin syyskuusta 2014 lähtien, ja sitä on havaittu 25 jäsenvaltiossa. 5F-MDMB-PINACAn luonteen vuoksi sitä esiintyy todennäköisesti raportoituja havaittuja tapauksia enemmän, koska ainetta ei yleensä seulota rutiininomaisesti. Useimmissa tapauksissa aine on takavarikoitu kasvimateriaalina ja jauheena, mutta myös muissa fyysisissä muodoissa, kuten nesteenä, imupaperissa (blotter) ja muissa tarkemmin määrittelemättömissä fyysisissä muodoissa, joskin vähemmässä määrin. Euroopan unionissa on tehty yli 1 770 kasvimateriaalin takavarikkoa. 
            
            
               (4)Kaksi jäsenvaltiota on ilmoittanut yhteensä 28 kuolemantapauksesta, jotka on yhdistetty 5F-MDMB-PINACAan. Niistä vähintään 20 tapauksessa 5F-MDMB-PINACA aiheutti kuoleman tai todennäköisesti edesauttoi sitä. Lisäksi kaksi jäsenvaltiota raportoi 35 akuutista 5F-MDMB-PINACAan liittyvästä myrkytyksestä, jotka eivät johtaneet kuolemaan. 5F-MDMB-PINACAn luonteen vuoksi sekä kuolemaan johtamattomia myrkytystapauksia että kuolemia jää todennäköisesti havaitsematta ja raportoimatta.
            
            
               (5)Järjestäytyneen rikollisuuden mahdollisesta osallistumisesta 5F-MDMB-PINACAn valmistukseen, jakeluun (laittomaan kauppaan) ja tarjontaan unionissa ei ole nimenomaisia tietoja. Käytettävissä olevien tietojen perusteella vaikuttaa siltä, että 5F-MDMB-PINACAa tuottavat Kiinassa sijaitsevat kemian alan yritykset. 
            
            
               (6)5F-MDMB-PINACAa myydään tavallisesti pieninä määrinä ja tukkupakkauksina ”lailliseksi huumausaineeksi” merkittyinä sekoituksina polttamista varten ja jauheena headshop-liikkeissä (huumeisiin liittyviä välineitä myyvä liike) sekä internetissä kannabiksen ”laillisena” korvikkeena. Sitä voidaan myydä myös suoraan laittomilla huumausainemarkkinoilla. Koska näiden tuotteiden yhteydessä mainitaan harvoin niiden ainesosia, useimmat käyttäjät eivät tiedä käyttävänsä synteettisiä kannabinoideja yleensä tai 5F-MDMB-PINACAa erityisesti. 
            
            
               (7)5F-MDMB-PINACAlla ei ole tunnustettua lääketieteellistä tai eläinlääketieteellistä käyttöä unionissa eikä ilmeisesti muuallakaan. Ei ole mitään merkkejä siitä, että 5F-MDMB-PINACAa voitaisiin käyttää mihinkään muuhun tarkoitukseen kuin analyyttisena vertailustandardina ja tieteellisessä tutkimuksessa.
            
            
               (8)Riskienarviointiraportista käy ilmi, että useisiin kysymyksiin, jotka liittyvät 5F-MDMB-PINACAn aiheuttamiin riskeihin terveydelle ja kansanterveydelle sekä sosiaalisiin riskeihin, voitaisiin vastata toteuttamalla lisätutkimuksia. Saatavilla oleva näyttö ja tiedot aineen aiheuttamista terveydellisistä ja sosiaalisista riskeistä kuitenkin antavat riittävät perusteet 5F-MDMB-PINACAn saattamiselle valvontatoimenpiteiden piiriin koko unionissa.
            
            
               (9)5F-MDMB-PINACAa ei ole lueteltu valvottavaksi aineeksi vuonna 1961 tehdyssä Yhdistyneiden kansakuntien huumausaineyleissopimuksessa eikä vuonna 1971 tehdyssä psykotrooppisia aineita koskevassa Yhdistyneiden kansakuntien yleissopimuksessa. Ainetta ollaan parhaillaan arvioimassa Yhdistyneiden kansakuntien järjestelmässä, ja sitä tarkasteltiin huumeriippuvuutta käsittelevän WHO:n asiantuntijakomitean 39. kokouksessa, joka järjestettiin 6–10 päivänä marraskuuta 2017 Genevessä. Tämä ei estä unionia tekemästä päätöstä, jolla aine saatetaan valvontatoimenpiteiden piiriin.
            
            
               (10)Koska 14 jäsenvaltiota valvoo 5F-MDMB-PINACAa kansallisen huumausainelainsäädäntönsä nojalla ja neljä jäsenvaltiota valvoo sitä muun lainsäädännön nojalla, aineen saattaminen valvontatoimenpiteiden piiriin koko unionissa auttaisi ehkäisemään esteitä rajat ylittävässä lainvalvonnassa ja oikeudellisessa yhteistyössä ja suojaamaan riskeiltä, joita aineen saatavuus ja käyttö saattavat aiheuttaa.
            
            
               (11)Päätöksessä 2005/387/YOS annetaan neuvostolle täytäntöönpanovalta reagoida unionin tasolla nopeasti ja asiantuntemuksen perusteella jäsenvaltioiden havaitsemien ja raportoimien uusien psykoaktiivisten aineiden ilmaantumiseen saattamalla kyseiset aineet valvontatoimenpiteiden piiriin koko unionissa. Koska tällaisen täytäntöönpanovallan käyttöön ottamista koskevat edellytykset ovat täyttyneet ja menettelyä on noudatettu, olisi annettava täytäntöönpanopäätös 5F-MDMB-PINACAn saattamiseksi valvontatoimien piiriin koko unionissa.
            
            
               (12)Päätös 2005/387/YOS sitoo Tanskaa, ja sen vuoksi Tanska osallistuu tämän päätöksen hyväksymiseen ja soveltamiseen.
            
            
               (13)Päätös 2005/387/YOS sitoo Irlantia, ja sen vuoksi Irlanti osallistuu tämän päätöksen hyväksymiseen ja soveltamiseen.
            
            
               (14)Päätös 2005/387/YOS ei sido Yhdistynyttä kuningaskuntaa, eikä se sen vuoksi osallistu tämän päätöksen hyväksymiseen eikä soveltamiseen, päätös ei sido Yhdistynyttä kuningaskuntaa eikä sitä sovelleta Yhdistyneeseen kuningaskuntaan,
            
            
               ON HYVÄKSYNYT TÄMÄN PÄÄTÖKSEN: 
            
            
               1 artikla
            
            
               Saatetaan uusi psykoaktiivinen aine metyyli-2-{[1-(5-fluoripentyyli)-1H-indatsoli-3-karbonyyli]amino}-3,3-dimetyylibutanoaatti (5F-MDMB-PINACA) valvontatoimenpiteiden piiriin koko unionissa.
            
            
               2 artikla
            
         
         
            
               Jäsenvaltioiden on toteutettava [vuoden kuluessa tämän päätöksen julkaisupäivästä] kansallisen lainsäädäntönsä mukaiset tarvittavat toimenpiteet 1 artiklassa tarkoitetun uuden psykoaktiivisen aineen saattamiseksi lainsäädäntönsä mukaisten valvontatoimenpiteiden ja rikosoikeudellisten seuraamusten piiriin vuonna 1971 tehdystä psykotrooppisia aineita koskevasta Yhdistyneiden kansakuntien yleissopimuksesta niille johtuvia velvoitteita noudattaen.
            
            
               3 artikla
            
            
               Tämä päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
            
            
            
            
               Tätä päätöstä sovelletaan perussopimusten mukaisesti.
            
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  
                        EUVL L 127, 20.5.2005, s. 32.
               
               
                  
                     (2)
                  
                        EUVL L 127, 20.5.2005, s. 32.
               
               
                  
                     (3)
                  
                        EUVL C , , s. .